Hendecasyllaborum seu Baiarum libri duo/1.20
Quod sim fuscula, quod nigella, et ipsae
Fusco in pectore nigricent papillae,
Quid tum? Nox nigra, fusculae tenebrae,
Nocturnis colitur Venus tenebris,
Optat nox Venerem, Venus tenebras,
Et noctes Venerem tenebricosae
Delectant, pueri in sinu locata
Lusus dum facit improbasque rixas.
Ergo his in tenebris latebricosis,
His nos in latebris tenebricosis,
Lecto compositi, quiete in una,
Ductemus Venerem, toroque vincti
Condamus tenebras, sopore ab ipso
Dum solis Venus excitet sub ortum.